b'\n_START_ARTICLE_\nFrance Pape\xc5\xbe\n_START_SECTION_\n\xc5\xbdivljenjepis\n_START_PARAGRAPH_\nFrance Pape\xc5\xbe je bil med drugo svetovno vojno sprva nekaj \xc4\x8dasa pri partizanih, nato pa je prebegnil k domobrancem. Leta 1945 se je umaknil na Koro\xc5\xa1ko ter bil nato nekaj let v italijanskih begunskih tabori\xc5\xa1\xc4\x8dih (Servigliano, Senigallia), kjer je kon\xc4\x8dal gimnazijo in 1948 od\xc5\xa1el v Argentino kjer se je v Buenos Airesu zaposlil v upravi tekstilne tovarne. Kot ustanovni \xc4\x8dlan je od 1954 delal pri Slovenski kulturni akciji v Buenos Airesu in tu kon\xc4\x8dal slikarsko \xc5\xa1olo. Leta 1970 je postal glavni urednik Meddobja._NEWLINE_France Pape\xc5\xbe je s svojim knji\xc5\xbeevnim in uredni\xc5\xa1kim delom spadal med osrednje ustvarjalce slovenskega izseljeni\xc5\xa1tva v Argentini.\n_START_SECTION_\nLiterarno delo\n_START_PARAGRAPH_\nPrvo pesni\xc5\xa1ko zbirko Osnovno govorenje, ki vsebuje pesmi o zdomstvu in brezizhodnosti v tujem svetu, je objavil v Buenos Airesu 1957. Naslednja zbirka Dva svetova, ki je iz\xc5\xa1la prav tam leta 1985, ka\xc5\xbee na tridesetletni pesnikov razvoj, navezanost na domovinsko tematiko, pa tudi spoznanje o bogastvu soo\xc4\x8denja dveh razli\xc4\x8dnih svetov._NEWLINE_Spominsko izpovedni roman Zapisi iz zdomstva, ki je prvi\xc4\x8d iz\xc5\xa1el v Buenos Airesu 1977 (ponatis Ljubljana, 1992), je pripoved o iskanju slovenskih zdomcev v Argentini ter o njihovem kulturnem in duhovnem razvoju. Napisal je tudi drame Gozd (Buenos Aires, 1969), Krst ob Srebrni reki (Buenos Aires, 1995), Svetinja (Buenos Aires, 1995) in uredil zbrano delo slovenskega pesnika F. Balanti\xc4\x8da (Buenos Aires, 1979) ter skupaj s T. Debeljakom izdala antologijo Antologijo slovenskega zdomskega pesni\xc5\xa1tva (Buenos Aires, 1980)._NEWLINE_Pape\xc5\xbe je bil tudi ploden prevajalec. Prevajal je iz angle\xc5\xa1\xc4\x8dine, franco\xc5\xa1\xc4\x8dine in nem\xc5\xa1\xc4\x8dine.'